《有遗搔痒之具曰不求人又曰婆指甲约相赋》
宋代·张埴

阿婆此指甲，昆吾国生长。
当年三五时，搯花记月上。
纤纤成老大，却作爬沙状。
故人远持赠，慈意有着放。
想翁乍得之，未悟为何贶。
把玩至一再，丑妇能俱丧。
信手弹三声，铮然送妍响。
卯醺未全快，午偃到半饷。
溽绉垢能寸，美曝背如盎。
是时可柄用，於人无俯仰。
名之必可言，翁亦费亭当。
长吟出肺肝，闻者重惆怅。
人生七尺外，凡物皆是长。
维比金石交，百年相倚仗。
痴儿麻姑爪，忍痛不忍痒。

作者简介：张埴，字养直，号泸滨，吉水（今属江西）人。早游湖湘间，有诗名。理宗开庆元年（一二五九），赵葵为江东西安抚使，欲荐之，力辞不就。著有《情性集》，已佚。清光绪《吉水县志》卷三七有传。　张埴诗，据《永乐大典》、《诗渊》所录，编为一卷。